Document ID: 32014D0236

KOMISSION TÄYTÄNTÖÖNPANOPÄÄTÖS,
annettu 24 päivänä huhtikuuta 2014,
unionin rahoitusosuudesta valvonta- ja muihin hätätoimenpiteisiin, joita toteutetaan Virossa, Latviassa, Liettuassa ja Puolassa afrikkalaisen sikaruton torjumiseksi
(tiedoksiannettu numerolla C(2014) 2551)
(Ainoastaan latvian-, liettuan-, puolan- ja vironkieliset versiot ovat todistusvoimaiset)
(2014/236/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 8 artiklan,
ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (2) ja erityisesti sen 84 artiklan,
sekä katsoo seuraavaa:
(1)
Afrikkalainen sikarutto on kotieläiminä pidettävien sikojen ja luonnonvaraisten sikojen tarttuva, tavallisesti kuolemaan johtava virustauti, joka haittaa merkitsevästi elävien sikojen ja sikaeläimistä saatujen tuotteiden kauppaa unionin sisällä ja vientiä kolmansiin maihin.
(2)
Afrikkalaista sikaruttoa todettiin esiintyvän Georgiassa vuonna 2007, ja sieltä se levisi Venäjän federaatioon, jonka kaikissa eurooppalaisissa osissa on havaittu useita sikojen ja villisikojen taudinpurkauksia. Lisäksi Valko-Venäjä ilmoitti kesäkuussa 2013 afrikkalaisen sikaruton vahvistetusta taudinpurkauksesta harrastesikalassa pidetyissä sioissa Grodnon alueella, joka sijaitsee noin 40 kilometrin päässä Liettuan rajasta ja lähellä Puolan rajaa.
(3)
Komission täytäntöönpanopäätöksessä 2013/498/EU (3) säädettiin unionin rahoitusosuudesta valvonta- ja muihin hätätoimenpiteisiin, joita toteutettiin vuonna 2013 Virossa, Latviassa, Liettuassa ja Puolassa afrikkalaisen sikaruton torjumiseksi. Kyseisiin jäsenvaltioihin kohdistuu afrikkalaisen sikaruton leviämisen välitön uhka.
(4)
Tammikuussa 2014 taudin ilmoitettiin levinneen villisikapopulaatioon Ukrainassa, ja se leviää edelleen Valko-Venäjällä ja Venäjän federaatiossa. Tammikuussa 2014 havaittiin myös kaksi tapausta, joissa afrikkalaista sikaruttoa esiintyi Liettuan villisikapopulaatiossa, ja muutama päivä myöhemmin ilmoitettiin kahdesta uudesta tapauksesta villisioissa Puolassa. Molemmissa jäsenvaltioissa tauti ilmeni Valko-Venäjän vastaisella rajalla. Sen vuoksi afrikkalaisen sikaruton tilanne Euroopan unionin naapurimaissa muodostaa välittömän uhan unionin sikatiloille, sillä virus voi kulkeutua sellaisten unioniin kuulumattomien valtioiden rajanaapureina sijaitseviin jäsenvaltioihin, joissa tautia esiintyy, tautialueilta unionin alueelle tulevien villisikojen tai eläviä eläimiä ja rehua kuljettaneiden ajoneuvojen välityksellä tai jos unioniin tuodaan luvatta sikaeläimistä saatuja tuotteita.
(5)
Afrikkalaisen sikaruton unioniin leviämisen riski on kohonnut Virossa, Latviassa, Liettuassa ja Puolassa, koska tautia esiintyy niiden rajan lähellä Valko-Venäjällä, Venäjän federaatiossa ja Ukrainassa. Kyseiset jäsenvaltiot ovat ilmoittaneet komissiolle ja muille jäsenvaltioille toimenpiteistä, joita ne aikovat toteuttaa alueidensa ja muiden jäsenvaltioiden suojaamisen lujittamiseksi.
(6)
Viro, Latvia, Liettua ja Puola toteuttivat vuonna 2013 valvontatoimenpiteitä afrikkalaisen sikaruton havaitsemiseksi varhaisessa vaiheessa sekä luonnonvaraisissa että kotieläiminä pidettävissä sioissa. Afrikkalaisen sikaruton torjumiseksi tehokkaammin on tarpeen toteuttaa tiettyjä valvontatoimenpiteitä kyseisten jäsenvaltioiden alueella.
(7)
Afrikkalaisen sikaruton kanssa mahdollisesti tekemisiin joutuneiden ajoneuvojen puhdistus ja desinfiointi on yksi tärkeimmistä varotoimenpiteistä, joilla pyritään ehkäisemään taudin kulkeutumista unionin alueelle. Sen vuoksi komission täytäntöönpanopäätöksessä 2013/426/EU (4) vahvistetaan eräitä toimenpiteitä, joilla on tarkoitus estää afrikkalaisen sikaruton kulkeutuminen unioniin Valko-Venäjältä ja Venäjän federaatiosta, sekä säädetään, että tautialueilta unionin alueelle tulevat ajoneuvot, joilla on kuljetettu eläviä eläimiä, on puhdistettava ja desinfioitava asianmukaisesti.
(8)
Sen estämättä, mitä komission asetuksessa (EY) N:o 206/2009 (5) säädetään, afrikkalaisen sikaruton kulkeutumisriski unioniin sianlihatuotteita sisältävissä henkilökohtaisissa tavaroissa, joita joko lähetetään postitse tai tuodaan erityisesti Valko-Venäjältä, Venäjän federaatiosta ja Ukrainasta tulevien matkustajien matkatavaroissa, ei ole aivan merkityksetön ja edellyttää sen vuoksi lisätoimia ja -tarkastuksia rajanylityspaikoissa.
(9)
Lisäksi kohdennetuilla tiedotuskampanjoilla olisi kerrottava afrikkalaisen sikaruton kulkeutumisriskistä ja sen seurauksista useille eri sidosryhmille, muun muassa eläinlääkäreille, ammatti- ja harrastelijaviljelijöille, kuorma-autonkuljettajille, tullivirkailijoille, matkustajille ja suurelle yleisölle, tautia koskevan tietoisuuden ja valmiuden lisäämiseksi osana neuvoston direktiivin 2002/60/EY (6) mukaisesti laadittavia valmiussuunnitelmia, jotta voidaan varmistaa nopea reagointi siinä tapauksessa, että afrikkalainen sikarutto leviäisi.
(10)
Vuonna 2014 afrikkalaista sikaruttoa on todettu villisioissa, ja se muodostaa välittömän uhan Liettuassa ja Puolassa johtuen taudin esiintymisestä niiden Valko-Venäjän vastaisen rajan takana. Minimoidakseen taudin leviämisriskin alueelleen Liettua ja Puola aikovat rajoittaa taudille alttiiden eläinten tiheyttä tartunta-alueella sijaitsevilla alhaisen bioturvallisuustason sikatiloilla lisäämällä sikojen teurastusta ja estämällä eläinmäärän lisäämisen vähintään yhden vuoden ajan. Viro, Latvia, Liettua ja Puola toimittivat joulukuussa 2013 suunnitelmansa ja alustavat kustannusarvionsa hätätoimenpiteiden toteuttamiseksi vuonna 2014 alueilla, joilla katsotaan olevan afrikkalaisen sikaruton kohonnut kulkeutumisriski Valko-Venäjältä, Venäjän federaatiosta ja Ukrainasta. Komissio on tutkinut suunnitelmat unionin taloudellisen tuen myöntämiseksi ja todennut niiden täyttävän direktiivin 2002/60/EY vaatimukset.
(11)
Viron, Latvian, Liettuan ja Puolan toimenpiteistä, joiden tavoitteena on taudin valvominen, ajoneuvojen puhdistaminen ja desinfiointi sekä tietoisuudenlisäämiskampanjoiden järjestäminen, rahoitetaan 50 prosenttia.
(12)
Toimiin, joilla Liettua ja Puola ovat vähentäneet sikatiheyttä tartunta-alueella Valko-Venäjän rajan tuntumassa, olisi myönnettävä yhteisrahoitusta 30 prosenttia.
(13)
Koska Viron, Latvian, Liettuan ja Puolan toimittamat suunnitelmat vuonna 2014 toteutettaviksi hätätoimenpiteiksi afrikkalaisen sikaruton Valko-Venäjältä, Venäjän federaatiosta ja Ukrainasta kulkeutumista vastaan muodostavat riittävän yksityiskohtaiset puitteet komission delegoidun asetuksen (EU) N:o 1268/2012 (7) 94 artiklan mukaisesti, tämä päätös muodostaa avustuksia koskevaan vuosittaiseen työohjelmaan sisältyvien menojen rahoituspäätöksen.
(14)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
1. Viro, Latvia, Liettua ja Puola ovat oikeutettuja saamaan unionin erityisen rahoitusosuuden menoihin, joita niille on aiheutunut afrikkalaiselta sikarutolta suojautumiseksi vuonna 2014 hätätoimenpiteiden yhteydessä toteutettujen 2 ja 3 kohdassa kuvattujen, 1 päivän tammikuuta 2014 ja 31 päivän joulukuuta 2014 väliselle ajanjaksolle suunniteltujen toimien täytäntöönpanosta.
2. Unionin rahoitusosuus on 50 prosenttia aiheutuneista kustannuksista, ja se maksetaan seuraavien toimien toteuttamisesta:
a)
näytteenotto kotieläiminä pidetyistä sioista;
b)
näytteenotto villisioista;
c)
ELISA-testit;
d)
PCR- ja sekvenssitestit;
e)
välineiden ja desinfiointiaineiden hankkiminen puhdistamista ja desinfiointia varten;
f)
erityisesti eläinten ruhojen hävittämiseen käytettävien välineiden hankkiminen;
g)
virologisten laboratoriotestien tekemiseen tarvittavien välineiden hankkiminen;
h)
tietoisuudenlisäämiskampanjat.
3. Unionin rahoitusosuus on 30 prosenttia Liettualle ja Puolalle aiheutuneista kustannuksista, joita ne ovat maksaneet siankasvattajille korvauksena varhaisista teurastuksista tartunta-alueilla.
2 artikla
1. Edellä 1 artiklan 1 kohdassa tarkoitetuille jäsenvaltioille korvattavat, 1 artiklan 2 kohdan a-d alakohdassa tarkoitetuista toimista aiheutuvat kustannukset eivät saa keskimäärin ylittää seuraavia enimmäismääriä:
a)
0,5 euroa jokaisesta kotieläimenä pidetystä siasta, josta on otettu näyte;
b)
5 euroa jokaisesta villisiasta, josta on otettu näyte;
c)
2 euroa jokaisesta ELISA-testistä;
d)
10 euroa jokaisesta PCR- ja sekvenssitestistä.
2. Korvattavat kustannukset, jotka aiheutuvat 1 artiklan 2 kohdan e alakohdassa tarkoitetusta toimesta, eivät saa keskimäärin ylittää seuraavia enimmäismääriä:
a)
6 000 euroa Viron osalta;
b)
58 000 euroa Latvian osalta;
c)
950 000 euroa Liettuan osalta;
d)
102 100 euroa Puolan osalta.
3. Korvattavat kustannukset, jotka aiheutuvat 1 artiklan 2 kohdan f alakohdassa tarkoitetusta toimesta, eivät saa ylittää seuraavia enimmäismääriä:
a)
100 000 euroa Liettuan osalta;
b)
150 000 euroa Puolan osalta.
4. Korvattavat kustannukset, jotka aiheutuvat 1 artiklan 2 kohdan g alakohdassa tarkoitetusta toimesta, eivät saa ylittää seuraavia enimmäismääriä:
75 000 euroa Liettuan osalta.
5. Korvattavat kustannukset, jotka aiheutuvat 1 artiklan 2 kohdan h alakohdassa tarkoitetusta toimesta, eivät saa keskimäärin ylittää seuraavia enimmäismääriä:
a)
1 500 euroa Viron osalta;
b)
15 000 euroa Latvian osalta;
c)
75 000 euroa Liettuan osalta;
d)
11 250 euroa Puolan osalta.
6. Unionin rahoitusosuus 1 artiklan 3 kohdassa tarkoitetuille jäsenvaltioille ei saa ylittää seuraavia enimmäismääriä:
a)
225 000 euroa Liettuan osalta;
b)
337 500 euroa Puolan osalta.
7. Unionin rahoitusosuus 1 artiklan 1 kohdassa tarkoitetuille jäsenvaltioille ei saa ylittää seuraavia enimmäismääriä:
a)
27 000 euroa Viron osalta;
b)
190 000 euroa Latvian osalta;
c)
1 948 000 euroa Liettuan osalta;
d)
1 341 000 euroa Puolan osalta.
8. Edellä 1 kohdan c ja d alakohdassa tarkoitetuista toimenpiteistä aiheutuneista menoista unionin rahoitusosuuteen ovat oikeutettuja ainoastaan kustannukset, joita jäsenvaltioille aiheutuu seuraavista:
a)
erityisesti laboratoriotestin toteuttamiseksi ostetut ja käytetyt testipakkaukset, reagenssit ja kaikki yksilöitävissä olevat tarvikkeet;
b)
kaikki millä tahansa nimikkeellä toimiva henkilöstö, joka on osoitettu kokonaan tai osittain testien suorittamiseen laboratoriossa; kustannukset on rajoitettu tosiasiallisiin palkkoihin sekä sosiaaliturvamaksuihin ja muihin lakisääteisiin kustannuksiin, jotka sisältyvät palkkaan;
c)
yleiskustannukset, jotka ovat 7 prosenttia a ja b alakohdassa tarkoitettujen kustannusten summasta.
3 artikla
1. Yhteisön rahoitusosuus 1 artiklassa tarkoitetuille toimenpiteille myönnetään sillä edellytyksellä, että asianomaiset jäsenvaltiot
a)
panevat täytäntöön toimet ja toimenpiteet ohjelmissaan kuvatulla tavalla;
b)
toteuttavat toimenpiteet unionin lainsäädännön asiaa koskevien säännösten, myös kilpailusääntöjä ja julkisia hankintoja koskevien sääntöjen mukaisesti;
c)
toimittavat komissiolle viimeistään 30 päivänä huhtikuuta 2015 liitteen I mukaisen teknistä toteuttamista ja liitteen II mukaisen rahoitusta koskevan loppukertomuksen.
2. Jos jäsenvaltio ei noudata 1 kohdan säännöksiä, komissio voi vähentää unionin rahoitusosuutta ottaen huomioon rikkomuksen luonteen ja vakavuuden ja unionille aiheutuneet taloudelliset menetykset.
4 artikla
Tämä päätös on osoitettu Viron tasavallalle, Latvian tasavallalle, Liettuan tasavallalle ja Puolan tasavallalle.
Tehty Brysselissä 24 päivänä huhtikuuta 2014.

Labels: 0
18
15
6